**Základná škola s materskou školou, Vysoká pri Morave**

|  |
| --- |
| **OBČIANSKA NÁUKA** |

***Inovovaný učebný plán:***

|  |  |  |  |  |  |
| --- | --- | --- | --- | --- | --- |
| **Občianska náuka** | **5. ročník** | **6. ročník** | **7. ročník** | **8. ročník** | **9. ročník** |
| Inovovaný štátny vzdelávací program | 0 | 1 | 1 | 1 | 1 |
| Inovovaný školský vzdelávací program | 0 | 0 | 0 | 0 | 0 |
| **Spolu** | **0** | **1** | **1** | **1** | **1** |
| **Stupeň vzdelania** | ISCED 2 | | | | |
| **Forma štúdia** | denná | | | | |
| **Dĺžka štúdia** | štvorročná | | | | |
| **Vyučovací jazyk** | slovenský | | | | |

***Inovované učebné osnovy:***

**1. Charakteristika učebného predmetu**

Predmet prispieva k orientácii žiakov v rodinnom a školskom prostredí, prispieva k vytváraniu a rozvoju sociálneho a občianskeho vedomia žiakov. Prostredníctvom vymedzených pojmov a výkonov sprostredkuje potrebné vedomosti, zručnosti a nadobudnutie spôsobilostí, ktoré im umožnia orientovať sa v sociálnom prostredí a v bežných životných situáciách. Umožňuje žiakom pochopiť seba samých a pomáha im v ich socializačnom procese. Vedie ich k poznávaniu svojej rodiny, školy, obce, regiónu, Slovenska a Európskej únie. Učí ich demokraticky myslieť a konať, poznávať svoje práva a povinnosti a obhajovať práva druhých. Poskytuje žiakom základné vedomosti z oblasti štátu a práva, umožňuje im pochopiť ekonomický život spoločnosti a vedie ich k aktívnej občianskej angažovanosti, ktorej jedným z dôležitých predpokladov je kritické myslenie.

**2. Ciele učebného predmetu**

Predmet sa cieľmi spolupodieľa na utváraní a rozvíjaní kľúčových kompetencií tým, že vedie žiaka k:

- podpore vedomia jedinečnosti a neopakovateľnosti každého človeka v spoločnosti,

- utváraniu vedomia vlastnej identity a identity druhých ľudí,

- realistickému sebapoznávaniu a hodnoteniu seba samých,

- akceptovaniu vlastnej osobnosti a osobnosti druhých ľudí,

- osvojeniu si pravidiel a noriem spoločenského spolunažívania,

- aktívnemu občianstvu a osobnej angažovanosti, rešpektovaniu a uznávaniu základných princípov demokracie a tolerancie,

- vytváraniu pozitívnych vzťahov k opačnému pohlaviu v prostredí školy a mimo školy,

- rozpoznávaniu stereotypných názorov na postavenie muža a ženy,

- získaniu základných vedomostí o ekonomickom fungovaní spoločnosti,

- preberaniu zodpovednosti za vlastné názory, postoje a dôsledky konania,

- uplatňovaniu vhodných komunikačných prostriedkov k vyjadrovaniu vlastných myšlienok, citov, názorov a postojov,

- k uvedomovaniu si práv a povinnosti, obhajovaniu vlastných postojov a k primeranému obhajovaniu svojich práv,

- budovaniu si tolerantného prístupu k iným názorom, postojom, hodnotám a kultúram,

- vytváraniu schopnosti využívať ako zdroj informácií rôzne verbálne a neverbálne texty spoločenského a spoločenskovedného charakteru,

- rešpektovaniu a uplatňovaniu mravných princípov a pravidiel spoločenského spolunažívania a prebratiu zodpovednosti za vlastné názory, správanie sa a dôsledky konania,

- získaniu základných vedomostí o sociálnoekonomickom a právnom fungovaní spoločnosti.

**3. Témy, tematické celky**

Predmet veku primerane oboznamuje žiakov s vybranými poznatkami z oblasti sociológie, psychológie, politológie, práva a ekonómie, ktoré ich vedú k poznávaniu seba a iných, k chápaniu personálnych, interpersonálnych, sociálnoprávnych a ekonomických vzťahov medzi jednotlivcom a spoločnosťou. Podieľa sa na mravnom, občianskom a intelektuálnom rozvoji žiakov.

**6. ročník**

**Tematické celky:** Moja rodina

Moja trieda, moja škola

Moja vlasť

V 6. ročníku škola postupuje podľa platného vzdelávacieho štandardu predmetu občianska náuka. Predmet je spracovaný presne v rozsahu stanovenom ŠVP bez ďalších úprav.

**7. ročník**

**Tematické celky:** Postavenie jednotlivca v spoločnosti

Sociálne vzťahy v spoločnosti

V 7. ročníku škola postupuje podľa platného vzdelávacieho štandardu predmetu občianska náuka. Predmet je spracovaný presne v rozsahu stanovenom ŠVP bez ďalších úprav.

**8. ročník**

**Tematické celky:** Štát a právo

Ľudské práva a slobody

V 8. ročníku škola postupuje podľa platného vzdelávacieho štandardu predmetu občianska náuka. Predmet je spracovaný presne v rozsahu stanovenom ŠVP bez ďalších úprav.

**9. ročník**

**Tematické celky:** Voľba povolania

Ekonomický život v spoločnosti

Finančná gramotnosť

V 9. ročníku škola postupuje podľa platného vzdelávacieho štandardu predmetu občianska náuka. Predmet je spracovaný presne v rozsahu stanovenom ŠVP bez ďalších úprav.

**4. Požiadavky na výstup**

**6. ročník**

**Tematický celok: Moja rodina**

|  |  |
| --- | --- |
| **Výkonový štandard** | **Obsahový štandard** |
| ***Žiak na konci 6. ročníka ZŠ vie/dokáže:***  - určiť typy spoločenstiev, v ktorých žije,  - uviesť typy spoločenských rolí, ktoré vo svojom živote zohráva/bude zohrávať,  - vysvetliť pomocou príkladov päť  základných funkcií rodiny,  - charakterizovať základné znaky rodiny,  - porovnať rozdiely vo fungovaní harmonickej a rozvrátenej rodiny,  - uviesť na príkladoch fungovanie pravidiel v rodine,  - zostaviť rebríček práv a povinností detí v rodine,  - navrhnúť zoznam piatich práv a povinností rodičov v rodine,  - určiť vzťahy medzi členmi svojej širšej rodiny,  - uviesť na príkladoch fungovanie vzťahov medzi príbuznými, priateľmi, susedmi. | rodina  poslanie a funkcie rodiny vzťahy v rodine  normy a pravidlá práva a povinnosti (detí a rodičov)  medziľudské vzťahy  viacgeneračné spolunažívanie  príbuzní, priatelia, susedia |

**Tematický celok: Moja trieda, moja škola**

|  |  |
| --- | --- |
| **Výkonový štandard** | **Obsahový štandard** |
| ***Žiak na konci 6. ročníka ZŠ vie/dokáže:***  - vypracovať individuálny návrh práv a povinností žiaka v školskej triede/škole,  - zdôvodniť vybrané práva a povinnosti žiaka zo školského poriadku,  - vysvetliť na príkladoch pozitívne a negatívne vzory pre život v triede/v škole,  - zdôvodniť úlohu a význam fungovania žiackej školskej rady,  - vytvoriť prehľad mimovyučovacej a mimoškolskej činnosti/aktivity v škole, obci a okolí. | školská trieda  triedna samospráva  školská samospráva  mimovyučovacia činnosť  mimoškolská činnosť |

**Tematický celok: Moja vlasť**

|  |  |
| --- | --- |
| **Výkonový štandard** | **Obsahový štandard** |
| ***Žiak na konci 6. ročníka ZŠ vie/dokáže:***  - zdôvodniť vlastnými slovami význam občianstva pre človeka,  - vytvoriť na základe získaných informácií prezentáciu obce, mesta, regiónu,  - predstaviť činnosť vybraných významných osobností obce/regiónu,  - prezentovať pozitívne tradície svojho regiónu,  - vysvetliť spôsoby používania štátnych symbolov Slovenskej republiky,  - rozlíšiť na príkladoch štátne sviatky, dni pracovného pokoja a pamätné dni v SR,  - prezentovať vyhľadané základné informácie o vzniku, význame a základných inštitúciách EÚ. | občan  obec  región  Slovenská republika  štátne symboly  Európska únia |

**7. ročník**

**Tematický celok: Postavenie jednotlivca v spoločnosti**

|  |  |
| --- | --- |
| **Výkonový štandard** | **Obsahový štandard** |
| ***Žiak na konci 7. ročníka ZŠ vie/dokáže:***  - simulovať v rolových hrách základné typy osobnosti podľa temperamentu,  - rozpoznať prejavy kladných a záporných charakterových vlastností konkrétneho človeka,  - porovnať rôzne spôsoby učenia sa,  - zhodnotiť prínos spolupráce a súťaženia v sociálnej skupine,  - rozpoznať pozície a roly jednotlivcov v sociálnych skupinách,  - identifikovať jednotlivé životné štýly,  - zdôvodniť svoj výber vhodných a nevhodných spôsobov trávenia voľného času. | osobnosť človeka  socializácia jednotlivca  sociálna komunikácia  učenie  sociálne skupiny  sociálne vzťahy  zdravý životný štýl |

**Tematický celok: Sociálne vzťahy v spoločnosti**

|  |  |
| --- | --- |
| **Výkonový štandard** | **Obsahový štandard** |
| ***Žiak na konci 7. ročníka ZŠ vie/dokáže:***  - analyzovať štruktúru spoločnosti podľa veku, pohlavia, náboženstva, vzdelania, národnosti,  - určiť hlavné príčiny sociálnych zmien v spoločnosti a ich dôsledky,  - uviesť príklady rozmanitosti kultúr v  Slovenskej republike,  - rozpoznať prejavy šikanovania, extrémizmu, vandalizmu,  - vysvetliť príčiny rôznych konfliktov v spoločnosti,  - navrhnúť konkrétne formy pomoci pre zdravotne postihnutých a starých ľudí v okolí. | spoločnosť  sociálne zmeny v spoločnosti  sociálne a politické napätia – konflikty, vojny, extrémizmus  tolerancia  dobrovoľníctvo  charitatívna činnosť |

**8. ročník**

**Tematický celok: Štát a právo**

|  |  |
| --- | --- |
| **Výkonový štandard** | **Obsahový štandard** |
| ***Žiak na konci 8. ročníka ZŠ vie/dokáže:***  - analyzovať články Ústavy SR, týkajúce sa znakov štátu a štátnej moci,  - zhodnotiť význam Ústavy SR pre občana,  - vysvetliť na príkladoch vybraných štátov funkcie štátu,  - porovnať na príkladoch vybraných štátov rôzne formy vlády  - zdôvodniť potrebu deľby štátnej moci,  - vystihnúť rozdiely medzi priamou a nepriamou demokraciou,  - rozlíšiť parlamentné, prezidentské a komunálne voľby,  - vytvoriť hierarchiu právnych predpisov,  - rozpoznať na príkladoch znaky protiprávneho konania. | Ústava Slovenskej republiky  štát, jeho znaky a funkcie  forma vlády  deľba štátnej moci  demokracia  voľby  právo  právne normy  právna spôsobilosť  spôsobilosť na právne úkony  trestná zodpovednosť  prezumpcia neviny |

**Tematický celok: Ľudské práva a slobody**

|  |  |
| --- | --- |
| **Výkonový štandard** | **Obsahový štandard** |
| ***Žiak na konci 8. ročníka ZŠ vie/dokáže:***  - orientovať sa v texte Druhej hlave Ústavy SR a Dohovoru o právach dieťaťa,  - rozpoznať v konkrétnych situáciách prejavy diskriminácie,  - identifikovať rodové stereotypy v okolí a médiách,  - prezentovať výsledky samostatne nájdených príkladov najčastejšieho porušovania práv dieťaťa v rodine, škole, na Slovensku, vo svete. | ľudské práva a slobody  predsudky  diskriminácia  práva dieťaťa  Dohovor o právach dieťaťa |

**9. ročník**

**Tematický celok: Voľba povolania**

|  |  |
| --- | --- |
| **Výkonový štandard** | **Obsahový štandard** |
| ***Žiak na konci 9. ročníka ZŠ vie/dokáže:***  - zdôvodniť opodstatnenosť vzdelania a vzdelávania ako hodnoty,  - vytvoriť schému školského systému SR,  - orientovať sa pri výbere povolania v rôznych zdrojoch informácií,  - prezentovať plán budovania svojej kariéry. | vzdelanie ako hodnota  voľba povolania  spôsobilosť na povolanie  profesijná orientácia |

**Tematický celok: Ekonomický život v spoločnosti**

|  |  |
| --- | --- |
| **Výkonový štandard** | **Obsahový štandard** |
| ***Žiak na konci 9. ročníka ZŠ vie/dokáže:***  - rozlíšiť pojmy ekonómia a ekonomika,  - konkretizovať na príkladoch spôsoby riešenie troch základných ekonomických otázok,  - uviesť základné rozdiely medzi trhovou, príkazovou a zmiešanou ekonomikou,  - demonštrovať vzťahy medzi kupujúcimi a predávajúcimi na trhu,  - simulovať postup pri reklamácií tovarov alebo služieb. | ekonómia a ekonomika  základné ekonomické otázky  typy ekonomík  trh  trhový mechanizmus  základné formy podnikania  spotreba  spotrebiteľ  ochrana spotrebiteľa |

**Tematický celok: Finančná gramotnosť**

|  |  |
| --- | --- |
| **Výkonový štandard** | **Obsahový štandard** |
| ***Žiak na konci 9. ročníka ZŠ vie/dokáže:***  - zostaviť modelový osobný/rodinný rozpočet,  - ilustrovať na príklade vybraný problém z oblasti finančnej gramotnosti,  - zhodnotiť mieru rizika pri využití služieb bankových a nebankových inštitúcií. | rozpočet  finančné inštitúcie |

**Prierezové témy**

* osobnostný a sociálny rozvoj
* výchova k manželstvu a rodičovstvu
* environmentálna výchova
* mediálna výchova
* multikultúrna výchova
* ochrana života a zdravia

**5. Metódy a formy práce**

**Kognitívne metódy** výučby sú systémom uvedomelých a cieľavedomých pôsobení učiteľa, ktorými riadi poznávaciu a praktickú činnosť študentov zameranú na dosiahnutie cieľov výučby.

**Výkladovo - ilustratívna metóda -** metóda osvojovania poznatkov hotovým informovaním.

**Reproduktívna metóda** (metóda osvojovania skúseností zo spôsobov činnosti napodobova-ním).

**Tradičné vyučovanie -** je charakterizované hlavne tým, že na vyučovacích hodinách sa využíva predovšetkým **výkladovo-ilustratívna a reproduktívna metóda**.

**Problémové vyučovanie** - využíva predovšetkým metódy problémového výkladu, heuristickú a výskumnú.

**Metóda problémového výkladu** ( metóda osvojovania poznatkov zdôvodňovaným informo-vaním).

**Heuristická metóda** ( metóda osvojovania skúseností z tvorivej činnosti etapovitým riešením problému

**Výskumná metóda** ( metóda osvojovania skúseností z tvorivej činnosti samostatným riešením problému).

**Dialóg a diskusia** prebiehajú vo väčšej alebo menšej skupine. Učiteľ sa tejto aktivity môže zúčastňovať ako diskutujúci alebo facilitátor.

**Inscenačné metódy ( metódy hrania rol )** - spočívajú v simulácií stanovených situácií, keď sa riešenie realizuje prostredníctvom hrania rol.

**Brainstorming ( burza dobrých nápadov ) -** kladie dôraz na čo najrýchlejšie zhromaždenie a zapísanie nápadov, námetov, informácií. Cieľom je vyprodukovať čo najviac myšlienok v minimálnom čase. **Zážitkové metódy** – vytváranie zážitku, emocionálne prežívanie skutočnej situácie na vlastnej koži. Takýto spôsob učenia vedie často k silným zážitkom a spontánnemu učeniu sa.

**Formy:**

**Frontálna práca** ( učiteľ pracuje súčasne s celou triedou, pôsobí na všetkých študentov, napr. pri výklade, zadávaní úloh, hromadných previerkach).

**Individuálna práca** ( učiteľ je v interakcii len s jedným študentom, ktorý pracuje samostatne, napr. pri ústnom skúšaní, riešení príkladov, osvojovaní si určitej zručnosti),

**Skupinová práca** ( učiteľ je v interakcii so skupinou, v ktorej študenti spoločne pracujú na určitej úlohe, napr. v rámci cvičenia robia experiment, riešia zložitejšie úlohy, vypracovávajú určitý produkt materiálnej či nemateriálnej povahy) Pri tejto sociálnej forme výučby je

základnou podmienkou interakcia medzi študentmi. Pôsobenie učiteľa sa dostáva do úzadia a má poradnú, kontrolnú a korekčnú funkciu. Skupinová práca môže byť diferencovaná a nediferencovaná. V tradičnej škole je najmenej častá skupinová práca. Pritom v nej obsiahnuté prvky spolupráce pôsobia zmierňujúco na individualistický charakter práce študentov, ktorý môže viesť k ich nadmernej súťaživosti.

**Projektové vyučovanie** - realizácia projektovej formy vyučovania na hodinách nie je pevne stanovená, a preto ani neobmedzuje učiteľa v jeho tvorivosti a spôsoboch realizácie vyučovacej hodiny, využíva medzipredmetové vzťahy, stiera hranice medzi jednotlivými predmetmi. Primárnym cieľom projektového vyučovania je aktívne zapojiť žiakov do poznávacieho procesu.

**Integrované tematické vyučovanie (ITV) -** predstavuje komplexný program, ktorý v sebe integruje všetky princípy efektívneho učenia.

**Párové vyučovanie** – výučba v dvojiciach, úlohy sa zadávajú dvojici, páru žiakov. Informačný okruh sa rozširuje o väzbu žiak – žiak a posilňujú sa prvky spolupráce.

**Tímové vyučovanie** – zabezpečuje tím učiteľov s vnútornou deľbou práce a špecializáciou, žiaci sú zoskupovaní do niekoľkých rôzne veľkých skupín, učebná činnosť žiakov i vyučovacia činnosť učiteľa je prispôsobená špecializácii učiteľa a veľkosti skupiny, podľa týchto požiadaviek prebieha výučba v rôzne veľkých učebniach, tomu sa prispôsobuje čas a rozvrh vyučovania.

**Programované vyučovanie** – žiak svoju činnosť riadi sám pomocou naprogramovaného učiva, odlišné je usporiadanie učebnej látky, žiak má individuálne tempo výučby.

**Individuálne vyučovanie -** je považované za najstaršiu organizačnú formu vyučovania, riadiaci systém predstavuje jeden učiteľ, ktorý vyučuje, respektíve riadi činnosť vždy iba jednotlivých žiakov. Žiaci sa zhromažďujú spravidla v jednej miestnosti, pričom každý žiak pracuje individuálne, vzájomne nespolupracujú. Sú rôzneho veku, na rôznej vedomostnej úrovni a rôzny je aj ich počet. Učivo je stanovené pre každého žiaka zvlášť, žiadne spoločné učebnice, ani úlohy, či zadania. Čas vyučovania je časovo neobmedzený. Nie je presne určený v časových jednotkách v priebehu dňa ani roka. Rozmiestnenie žiakov a vecných prostriedkov je voľné a nie je presne určené.

**Vyučovacia hodina –** riadiaci systém predstavuje jeden učiteľ, ktorý vyučuje – riadi učebnú činnosť celej skupiny žiakov naraz, vyučuje “hromadne”. Učiteľ má vedúcu úlohu, ktorá sa neskôr presúva čiastočne na žiaka.

**Exkurzie -** rozumieme nimi dočasné prenesenie vyučovacieho procesu z prostredia triedy do reálneho prostredia.

**Vychádzky** sú kratšie a menej náročné ako exkurzie a výlety. Majú rekreačný ráz. Uskutočňujú sa v okolí školy a v blízkej prírode.

**Besedy a organizované rozhovory** - sú organizačné jednotky, ktoré sa realizujú priamym rozhovorom pedagóga so žiakmi alebo formou besedy žiakov s pozvaným hosťom o aktuálnych problémoch. Besedu a organizovaný rozhovor treba primerane vopred pripraviť.

**Súťaže a kvízy** - prispievajú k uspokojeniu základnej potreby človeka, akou je potreba uplatniť sa. Väčšinou sa jedná o jednorazové akcie, ale môžu byť i dlhodobé. Usporadúvajú sa v športe, môžu byť vedomostné i kultúrne.

**6. Učebné zdroje**

Zdrojom informácií pre žiakov sú učebnice občianskej náuky, pracovné listy pre žiakov, internet, denná tlač.

Občianska náuka pre 5. ročník ZŠ – Alena Drozdíková, Daniela Ďurajková, SPN 2011.

Občianska náuka pre 6. ročník ZŠ – Alena Drozdíková, Daniela Ďurajková, SPN 2012.

Občianska náuka pre 7. ročník ZŠ – Alena Drozdíková, SPN 2012.

Občianska náuka pre 7. ročník ZŠ – Alena Drozdíková, Daniela Ďurajková, SPN 2017

Občianska náuka pre 8. ročník ZŠ – Daniela Ďurajková, Dáša Vargová, SPN 2012

Občianska náuka pre 9. ročník ZŠ – Daniela Ďurajková, Dáša Vargová, SPN 2012

**7. Hodnotenie predmetu**

***Vyučovací predmet občianska náuka budeme v 6. – 9. ročníku vyučovať podľa Inovovaného školského vzdelávacieho programu, hodnotenie predmetu – klasifikácia známkou.***